2. szín elemzése:

1. A szöveget ebben a színben a lehető legjobban leegyszerűsítették, a figyelem a mozgásra, kontaktra terelődött. A jelenet így is érthető maradt, azonban egy sokkal egyszerűbb értelmet nyer. A szín elején Ádám és Éva beszélgetése kifejezetten le lett egyszerűsítve. A kétségbe esés, szorongás megjelenésekor, illetve az egész színben megjelenő dominánsabb karaktere Évának annyiban nyilvánul meg, hogy csalfa természetét megmutatja a nézőnek. A bölcselkedései azonban ki lettek húzva. Ádám szövege még inkább meg lett rövidítve, az ő alapból is háttérbe szoruló karaktere még inkább elhanyagolhatóvá válik lecsökkentett megszólalása miatt. A kihagyások azt a funkciót töltik be, hogy ezek segítségével – az idő rövidségébe való beleférésen túl – jobban körvonalazódhasson Lucifer természete, amely a hízelgésével az ember Istentől elforduló, hiú természetére helyezi a hangsúlyt és ebben a jelenetben ez leginkább Éva csábításában jelenik meg, ahogyan a „tiltott gyümölcsre” úgy az Isten és a társa, Ádám megcsalására vonatkoztatva. A jelentős mértékben lecsökkentett, de mégis az eredeti, Madách-szöveghez ragaszkodó mondatok mind ennek a kihangsúlyozását teszik lehetővé.
2. A koncepció a szín színpadra állításakor a kevés szöveg – sok mozgás okán inkább a fizikai mozgásra tereli a hangsúlyt, melyben a szemkontaktus, az érintés, a bizonyos szereplők helye a színpadon, illetve a színekkel való játék bír igazán fontos szereppel. A jelenet elején a Paradicsomban uralkodó harmóniával indul a jelenet, majd Ádám és Éva helyet kapnak ebben az összhangban. Lucifer megjelenésével viszont felbomlik a rend. A harmónia a rend helyett valamiféle „rendszerré” alakul át, melyben Lucifer diszharmóniát kíván teremteni. Az előadás, ahogyan már korábban is kifejtettem, a fő hangsúlyt Lucifer és Éva kapcsolatára helyezi, Ádám személye pedig háttérbe szorul, mind szövegileg, mind mozgásilag. Érdekes párhuzamként lett a bűnbeesés megfogva, nem csupán a tudásra való vágyakozás képében, hanem szexuális hűtlenség formájában is.
3. Három főszereplőnk van, Ádám, Éva és Lucifer, illetve az Úr hangját is halljuk hangszóróról, azonban ő nem válik a nézők számára láthatóvá. A legtöbbet megszólaló szereplőnk talán Lucifer, aki egyben a legkiemelkedőbb hangsúlyozással is játssza szerepét. Nem fél különböző hanghordozással és hanglejtéssel megszólalni, de végig érthetően beszél. Amikor Évához szól, hogy hadd csodálja még, akkor teljesen másképp, édesgetve szól hozzá, míg amikor a végén elmondja, hogy miért nem maradt az Úr trónusa mellett, akkor erős, dühös, agresszív, erőteljes hangon szól Ádámhoz és Évához. Éva a második legtöbbet megszólaló szereplő. Szintén ügyesnek találom a különbséget aközött, ahogyan Ádámhoz, illetve Luciferhez szól. Ádám megszólalásait találom a legkevésbé kifejezőnek. Az ő hangjátékában inkább érezhető a hangszín béli változás, de érzelmileg kevésbé érezhető a kétségbeesés, az öröm, a félelem.
4. A színpadi teret a szereplők teljes mértékben kihasználták, változatos mozgás formációkkal. Jól megfigyelhető továbbá az is, hogy a szemkontaktusok, a testi, fizikai érintések micsoda jelentőséggel bírnak. Ezen felül az is érdekes, hogy az elején Ádám és Éva kapják a központi szerepet, míg Lucifer felbukkanása után ő mozog a jelenet középpontjában és a szín legvégén is, Ádám és Éva a színpad két széléről jönnek középre szakítani a tiltott gyümölcsből – ez jól mutatja, hogy nem csak a harmóniától, de egymástól is eltávolodtak.
5. Díszletet, kivetítést nem alkalmaztak egyáltalán, ami nem is hiányzott. A táncosok által alakított színpadi formációk lényegében „díszletnek” tekinthetők. A fekete és a piros a csábítás, a bűn jelképei lehetnek. Ahogy visszatükröződik ez Ádám fehér – Lucifer fekete, ellentétes színű ingein is. Ahogy Ádám kevésbé a „jóságot”, mint inkább a tisztaságot, úgy Lucifer a gonoszságot, a bűnös, erkölcstelen, istentől elforduló természetet is jelképezheti. Zenei aláfestés alkalmaztak, mégpedig klasszikus zenét, Vivaldi Négy évszakából kiválasztott részleteket.

13. szín elemzése:

1. A csoport itt is ragaszkodott az eredeti Madách-féle szöveghez. Bár a jelenet elején elhangoznak nem a 13. színben olvasható mondatok is, hanem korábbi színek fontos megszólalásai. Ádám és Éva megrendülései, érzelmei, gyarlóságai, kétségei tükröződnek ezekben a beemelt megszólalásban, melyek Ádámot a földhöz csatolják, melyek az ő harcai, a múltja. Kihúzás csupán néhány van benne. A Föld szellemének szava egyik megszólalását teljesen elhagyták, a többi megszólalás között inkább csupán kihúzások, rövidítések voltak, melyekkel a szöveg kevésbé részletgazdaggá, de továbbra is összefüggő,
értelmes és egy csúcspont felé tartó maradt, nem esett szét.
2. A színben két valós megszólaló van: Ádám és Lucifer. A többi megszólaló, a korábbi színek Ádámjai és Évái végig a háttérben maradnak, majd ők alkotják a messziről felsejlő Föld szellemének hangját, amely szintén arra utal, hogy ők kötik Ádámot a Földhöz. Ádám a csillagok között bolyong, elveszik bennük, érezhető a sodródása, a céltalansága, míg kiválik közülük és Luciferrel folytat párbeszédet. A rendezői koncepció, ahogyan az eredeti műben is, legfőképpen Ádám lelki tusájára, majd megvilágosodására helyezi a hangsúlyt, az egész jelenet efelé tart. Ennek a színnek a csúcspontja egyértelmű, hiszen itt hangzik el a mű esszenciális mondata, mely úgy kezdődik, „A célt, tudom, még százszor el nem érem. Mit sem tesz. A cél voltaképp mi is? ... ” Itt minden figyelem Ádámra helyeződik, semmi más mozgás, történés nincsen.
3. Ádámot halljuk először megszólalni. A jelenet elején érezhető a hangjában az elveszettség, a kétség, amely mind hangszínben, mind pedig hangerőben megnyilvánul. Miután újraéled már sokkal magabiztosabb, higgadtabb hangon szól Luciferhez, mint aki ráébredt valami kulcsfontosságúra és ez a tudás erőt ad neki. Lucifertől kiváló alakítást láthatunk, beszéd terén pedig talán minden szín közül kiemelkedő ahogyan Lucifer ebben a jelenetben nem egyértelműen rossz szándékúként, sokkal inkább a ravaszság és a csupasz racionalizmus keverékeként jelenik meg és bölcselkedő, érzéketlen stílusa is erre utal. Egyedül akkor válik érzelmesebbé, elragadtatottabbá, miután Ádám megdermed, amely a jelentből is szépen tükröződött.
4. A színpadi tér egy centrum – a földgömb – köré épült. A teret kitöltötték a csillagok, amely között is fénybe csak Lucifer és Ádám voltak helyezve, így ez inkább keretezte az ő jelenetüket, mint alakító helyszínként funkcionált volna. Ádám mozgása érdekes különösképp. Az elején a megszólaló Ádámok és Évák kavalkádja jeleníti meg az őrületet, amelyben Ádám kavarog a világűrben és amelyből majd kiválik Luciferhez. Érdekes megfigyelni, hogy míg Ádám elvegyül a csillagok, a Föld szellemének szava között, addig Lucifer az egésztől mindvégig kívülállóként, a színpad elején tartózkodik. Lucifer és Ádám közötti távolság, illetve, hogy milyen magasságban helyezkednek el egymáshoz képest is a közöttük lévő hatalmat jelképezi.
5. Díszletként a csoport a földgömböt használta, miképpen az szolgált a jelenet középpontjaként, illetve az volt a helyszínmegjelölő a kis lámpásokkal együtt, hogy a néző számára is világossá válhasson, hogy míg az előbbi színek mind a Földön játszódtak, a 13. szín helyszíne az űr. Zene kizárólag a jelenet elején volt beszúrva, mégpedig a Fényév távolság, amely az Űr megfestéséhez szintén hozzákapcsolódó. A kivetített Földgömböt kissé feleslegesnek találtam, mivel a korábban említett Földgömb kellékkel együtt számomra sok volt, nem értem az értelmét mindkét földgömb alkalmazásának.

9. szín elemzése:

1. A szöveghez való viszonyt tekintve, egyedül kihagyások történtek. Majd az összes mondat a tragédiához képest teljesen meg egyezve hangzik el. Csupán párbeszédek eleje vagy éppen vége tűnik el. Maga a feldolgozás teljesen közérthető marad, fogyasztható úgy is, ha az ember az eredeti művet nem olvasta. A rövidebb színek közé tartozó Párizsi színben Ádámhoz köthető az elhangzó szöveg nagyrésze. Ez itt sem változik. Igaz, a történő kihúzások leginkább Ádám monológjait érintették, amivel a benne folyó érzelmek lefestése kevesebbé lettek. Ezzel elérve azt, hogy a történet sokkal gyorsabban haladjon, és Ádám lelkét érintő változások drasztikusabbak legyenek. A többi szereplő igaz nem rendelkezik sok szöveggel, de az szinte érintetlenül marad.
2. A központi szerep egyértelműen Ádámon van végig. És egy pillanatra sem veszi le az ember róla a szemét. Még akkor is, amikor éppen Éva beszél, a néző Ádámot nézi és azt, ahogyan ő fog reagálni a kialakult szituációra. Ehhez kapcsolódóan Ádámot figyeli minden körülötte lévő szereplő is. Éppen hozzá beszél, vagy reagál arra, amit ő mondott, mindenkinek megvan a hozzá fűződő kapcsolata is, de mindenki máshogy áll hozzá, legyen az a Márki, a tömeg, Saint-Just, vagy éppen Éva.
3. Mint korábban elmítettem Ádámnak van a legtöbb szerepe, és neki kell legjobban játszania is. Ezt teljesíti is. Szépen játszik hangjával, igaz egy-két kisebb hiba itt-ott becsúszik a szövegmondásban, de ezek sem túl zavaróak, figyel arra, hogy mindig, legalább részben a színpad felé forduljon. Jó ütemben tart szüneteken, koordinálva van mondása, metakommunikációja beszédével. Mellette kiemelném még Éva második megjelenését is akivel Danton szép összhangban van.
4. A színpadi teret a szereplők egy szimmetrikus kompozícióban töltötték be, Ádámmal a középpontban. Habár Lucifer a háttérben tartózkodik, sosem a szélén, ezért nem vesztjük szem elől a szín folyamán. A mozgások lényegretörően szimbolizálják a forradalom káoszát, a testbeszéd pedig az emberek forrongását.
5. A jelmezek igazán korhűek voltak, a kivetített kép pedig zseniálisan megmutatta ahogy a forradalom egyre véresebb és véresebb lesz, egyre több áldozatot szed. Talán lehetett volna még pár hangeffektus. A tömeget egy picit csendesnek gondoltam, de ez nem akkora probléma, hiszem a főszereplőkön maradt a fókusz.